CELEX: 52022PC0166
Language: mt
Date: 2022-04-26 00:00:00
Title: Rakkomandazzjoni għal DEĊIŻJONI TAL-KUNSILL sabiex tawtorizza lill-Kummissjoni biex tiftaħ in-negozjati għall-emenda tal-Ftehim bejn l-Unjoni Ewropea u r-Renju tan-Norveġja dwar il-kooperazzjoni amministrattiva, il-ġlieda kontra l-frodi u l-irkupru tat-talbiet fil-qasam tat-taxxa fuq il-valur miżjud

IL-KUMMISSJONI EWROPEA
            Brussell, 26.4.2022
            COM(2022) 166 final
            
            Rakkomandazzjoni għal
            DEĊIŻJONI TAL-KUNSILL
            sabiex tawtorizza lill-Kummissjoni biex tiftaħ in-negozjati għall-emenda tal-Ftehim bejn l-Unjoni Ewropea u r-Renju tan-Norveġja dwar il-kooperazzjoni amministrattiva, il-ġlieda kontra l-frodi u l-irkupru tat-talbiet fil-qasam tat-taxxa fuq il-valur miżjud
            
               
         
         
            
               MEMORANDUM TA’ SPJEGAZZJONI
            
            
               1.KUNTEST TAL-PROPOSTA
            
            
               •Raġunijiet u objettivi tal-proposta
            
            
               
                  F’Settembru 2018, daħal fis-seħħ, il-Ftehim bejn l-Unjoni Ewropea u r-Renju tan-Norveġja (“in-Norveġja”) dwar il-kooperazzjoni amministrattiva, il-ġlieda kontra l-frodi u l-irkupru tat-talbiet fil-qasam tat-taxxa fuq il-valur miżjud (“il-Ftehim”). Il-Ftehim jippermetti lill-Istati Membri tal-UE u lin-Norveġja jikkooperaw b’mod simili skont ir-Regolament tal-Kunsill (UE) Nru 904/2010
                     1
                   u d-Direttiva tal-Kunsill 2010/24/UE
                     2
                   biex jiġġieldu kontra l-frodi tal-VAT, u jassistu lil xulxin biex jirkupraw talbiet fil-qasam tal-VAT.
               
            
            
               Madankollu, fil-frattemp saru diversi emendi lir-Regolament tal-Kunsill (UE) Nru 904/2010 u ġew introdotti għodod ġodda għall-kooperazzjoni amministrattiva, jiġifieri permezz tal-emendar tar-Regolament tal-Kunsill (UE) 2018/1541
                  3
               . L-għodod il-ġodda jinkludu:
            
            
               - it-tisħiħ tan-network tal-Eurofisc permezz ta’ governanza msaħħa, l-hekk imsejħa l-azzjonijiet ta’ segwitu (l-ipproċessar u l-analiżi konġunti tad-data) u l-inkjesti amministrattivi mwettqa b’mod konġunt (l-awditi konġunti);
            
            
               - il-ħidma ma’ korpi oħra tal-infurzar tal-liġi tal-UE (l-Europol, l-OLAF);
            
            
               - il-kondiviżjoni ta’ informazzjoni ewlenija dwar l-importazzjonijiet u dwar il-vetturi.
            
            
               - Ġiet introdotta wkoll il-possibbiltà li jintużaw mezzi oħra għall-iskambju ta’ informazzjoni mill-formoli standard.
            
            
               
                  L-Artikolu 41(5) tal-Ftehim jistabbilixxi l-formalitajiet jekk Parti għall-Ftehim tkun tixtieq tirrevedih. Għalhekk, din il-Parti għandha tressaq proposta lill-Kumitat Konġunt, li għandu jagħmel rakkomandazzjonijiet tiegħu dwarha, b’mod partikolari sabiex jinbdew in-negozjati skont ir-regoli għan-negozjati internazzjonali tal-Partijiet.
               
               
                  Matul it-tieni laqgħa tal-25 ta’ Novembru 2021 tal-Kumitat Konġunt UE-Norveġja, stabbilit skont l-Artikolu 41(1) tal-Ftehim, ir-Renju tan-Norveġja ppreżenta uffiċjalment talba biex jissupplimenta u jemenda l-Ftehim sabiex:
               
            
            
               ·jitqiesu l-għodod ta’ kooperazzjoni amministrattiva li għadhom kif ġew introdotti (l-użu ta’ mezzi oħra għall-iskambju ta’ informazzjoni apparti l-formoli standard, l-inkjesti amministrattivi mwettqa b’mod konġunt u l-azzjonijiet ta’ segwitu fil-qafas tal-Eurofisc). 
            
            
               ·tiġi aġġornata r-referenza għad-Direttiva 95/46/KE mħassra bir-Regolament (UE) 2016/679 tal-Parlament Ewropew u tal-Kunsill tas-27 ta’ April 2016 dwar il-protezzjoni ta’ individwi fir-rigward tal-ipproċessar ta’ data personali u dwar il-moviment liberu ta’ dik id-data
                  4
               .
            
            
               Sa issa n-Norveġja pparteċipat b’mod attiv fil-biċċa l-kbira tal-oqsma ta’ ħidma tal-Eurofisc. Matul l-2020 u l-2021, in-Norveġja wissiet lill-Istati Membri dwar il-possibbiltà ta’ frodi u ta’ telf potenzjali tal-VAT li jammontaw għal EUR 5 biljuni fiż-żona tal-krediti ta’ karbonju. 
            
            
               L-emenda tal-Ftehim bl-inklużjoni tal-għodod il-ġodda msemmija hawn fuq tippermetti kooperazzjoni aħjar u ssaħħaħ il-ġlieda kontra l-frodi, u b’hekk iġġib valur miżjud għaż-żewġ partijiet għall-Ftehim (in-Norveġja u l-Istati Membri).
            
            
               •Konsistenza mad-dispożizzjonijiet eżistenti fil-qasam ta’ politika
            
            
               
                  It-tisħiħ tal-kooperazzjoni amministrattiva tal-VAT ma’ pajjiżi terzi hija waħda mill-azzjonijiet imħabbra bil-Komunikazzjoni tal-Kummissjoni Ewropea tal-2020 għal Tassazzjoni Ġusta u Sempliċi li tappoġġa l-irkupru
                     5
                  .
               
               
                  Barra minn hekk, ta’ min jinnota li n-negozjati man-Norveġja jkunu jkopru l-għodod ta’ kooperazzjoni diġà fis-seħħ u applikati mill-Istati Membri abbażi tar-Regolament (UE) Nru 904/2010.
               
               
                  Għalhekk, din l-inizjattiva hija konformi mal-politika attwali tal-Kummissjoni fil-qasam tal-VAT u tarmonizza l-kooperazzjoni tal-Istati Membri man-Norveġja mal-acquis tal-UE. 
               
            
         
         
            
               2.BAŻI ĠURIDIKA, SUSSIDJARJETÀ U PROPORZJONALITÀ
            
            
               •Bażi ġuridika
            
            
               
                  Il-proposta attwali lill-Kunsill hija ppreżentata skont l-Artikolu 218(3) tat-Trattat dwar il-Funzjonament tal-Unjoni Ewropea (TFUE).
               
               
                  L-Artikolu 3(2) tat-TFUE jipprevedi li, minbarra fl-oqsma li fihom l-Unjoni għandha kompetenza esklużiva mniżżlin fl-Artikolu 3(1) tat-TFUE, l-Unjoni “għandha wkoll kompetenza esklużiva li tikkonkludi ftehim internazzjonali meta l-konklużjoni tiegħu tkun prevista f’att leġiżlattiv tal-Unjoni, jew tkun meħtieġa sabiex l-Unjoni tkun tista’ teżerċita l-kompetenza interna tagħha, jew sal-punt fejn il-konklużjoni tiegħu tista’ tolqot xi regoli komuni jew tbiddel il-kamp tal-applikazzjoni tagħhom”.
               
               
                  Skont il-ġurisprudenza konsistenti tal-Qorti tal-Ġustizzja, il-ftehim jista’ jaffettwa regoli komuni jew ibiddel il-kamp ta’ applikazzjoni tagħhom meta jkopri oqsma fejn hemm miżuri ta’ armonizzazzjoni
                     6
                  .
               
               
                  Is-suġġett tar-reviżjoni tal-Ftehim, jiġifieri li jiġu koperti l-għodod il-ġodda ta’ kooperazzjoni amministrattiva introdotti mir-Regolament tal-Kunsill (UE) 2018/1541, jaqa’ taħt il-kompetenza esklużiva tal-Unjoni. L-aġġornament tar-referenzi għad-Direttiva 95/46/KE bir-Regolament (UE) 2016/679 jista’ jsir fil-qafas tal-Kumitat Konġunt skont l-Artikolu 41(2)(k) tal-Ftehim. Madankollu, dak l-aġġornament jista’ jiġi inkluż ukoll fil-ftuħ mill-ġdid tan-negozjati dwar it-test tal-Ftehim.
               
               
                  Matul it-tieni laqgħa tal-Kumitat Konġunt fil-25 ta’ Novembru 2021, in-Norveġja talbet uffiċjalment li jinfetħu negozjati biex jiġi emendat il-Ftehim kif previst fl-Artikolu 41(5) tal-Ftehim.
               
            
            
               •Proporzjonalità
            
            
               
                  L-istrumenti ta’ kooperazzjoni li għandhom jiġu inklużi fl-emenda tal-Ftehim se jirrispettaw il-prinċipju tal-proporzjonalità u mhux se jmorru lil hinn minn dak li huwa meħtieġ biex jintlaħaq l-objettiv li jiġi pprovdut qafas komuni għall-kooperazzjoni amministrattiva bejn l-Unjoni Ewropea u r-Renju tan-Norveġja fil-qasam tal-VAT. Din l-emenda tal-Ftehim se tippermetti lill-awtoritajiet tal-Istati Membri responsabbli għall-applikazzjoni tal-leġiżlazzjoni tal-VAT jikkooperaw mal-awtoritajiet tat-taxxa Norveġiżi bl-istess mod li jikkooperaw bejniethom fl-UE u abbażi tal-acquis tal-UE.
               
            
            
               3.RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT
            
            
               •Konsultazzjonijiet mal-partijiet ikkonċernati
            
            
               Matul it-tieni laqgħa tal-Kumitat Konġunt fil-25 ta’ Novembru 2021, in-Norveġja ppreżentat abbozz ta’ Deċiżjoni tal-Kumitat Konġunt li tipproponi li jerġgħu jinfetħu n-negozjati biex jiġi emendat il-Ftehim, kif previst fl-Artikolu 41(5).  
            
            
               Bħala tali, dan l-abbozz ta’ deċiżjoni tal-Kumitat Konġunt mhuwiex vinkolanti għall-Kummissjoni u se jiġi adottat (permezz ta’ proċedura bil-miktub) biss wara li l-Kunsill japprova li jawtorizza lill-Kummissjoni biex terġa’ tiftaħ in-negozjati għall-emenda tal-Ftehim. 
            
            
               Il-grupp ta’ Ħidma tal-Kunsill dwar Kwistjonijiet ta’ Taxxa (is-CWPT) ġie infurmat fit-8 ta’ Diċembru 2021 dwar it-talba tan-Norveġja biex jiġi emendat il-Ftehim. 
            
            
               
                  Is-CWPT se jiġi infurmat dwar l-istat tan-negozjati matul il-proċess kollu u ser jiġi kkonsultat dwar ir-riżultati tagħhom. 
               
            
            
               •Valutazzjoni tal-impatt
            
            
               Skont l-għodda 7 tal-Istrumenti għal Regolamentazzjoni Aħjar
                  7
               , il-valutazzjoni tal-impatt mhijiex meħtieġa meta l-impatt ma jkunx jista’ jiġi identifikat b’mod ċar ex ante, l-impatti jkunu żgħar jew il-Kummissjoni ftit li xejn ikollha għażla fil-kwistjoni. 
            
            
               Peress li l-livell ta’ dettall ta’ Rakkomandazzjoni jibqa’ ġenerali ħafna li jagħti firxa wiesa’ ta’ flessibbiltà, l-ewwel kundizzjoni msemmija fl-għodda 7 tal-Istrumenti għal Regolamentazzjoni Aħjar hija ssodisfata. Barra minn hekk, ir-rakkomandazzjoni ma torbotx lill-Kummissjoni għal ċerta pożizzjoni f’dan l-istadju. Ir-Rakkomandazzjoni tal-Kummissjoni prevista se tinkludi biss l-“awtorizzazzjoni” tal-Kunsill biex jidħol f’negozjati man-Norveġja. Bħala tali, ma hemm l-ebda impatt la fuq l-awtoritajiet tat-taxxa u lanqas fuq il-kontribwenti tal-UE. In-negozjati se jiffukaw fuq ftit għodod amministrattivi li jistgħu jiżdiedu mal-ftehim diġà fis-seħħ bejn l-UE u n-Norveġja dwar il-kooperazzjoni fil-qasam tal-VAT. Il-Kummissjoni għandha ftit jew l-ebda għażla peress li r-rakkomandazzjoni hija l-pass obbligatorju biex jinfetħu n-negozjati ma’ pajjiż terz.
            
            
               
                  Fil-prattika, l-eżitu tar-Rakkomandazzjoni prevista mhux se jkun att legali ġdid, iżda biss il-ftuħ mill-ġdid tan-negozjati. 
               
            
            
               •Drittijiet fundamentali
            
         
         
            
               
                  Il-Ftehim previst se jirrispetta l-valuri ewlenin tal-Unjoni Ewropea kif stabbiliti fl-Artikolu 2 tat-Trattat dwar l-Unjoni Ewropea u l-Karta tad-Drittijiet Fundamentali tal-Unjoni Ewropea.
               
            
            
               4.IMPLIKAZZJONI GĦALL-BAĠIT
            
            
               
                  Il-proposta ma għandha l-ebda implikazzjoni fuq il-baġit tal-UE. 
               
            
            
               Rakkomandazzjoni għal
            
            
               DEĊIŻJONI TAL-KUNSILL
            
            
               sabiex tawtorizza lill-Kummissjoni biex tiftaħ in-negozjati għall-emenda tal-Ftehim bejn l-Unjoni Ewropea u r-Renju tan-Norveġja dwar il-kooperazzjoni amministrattiva, il-ġlieda kontra l-frodi u l-irkupru tat-talbiet fil-qasam tat-taxxa fuq il-valur miżjud
            
            
               IL-KUNSILL TAL-UNJONI EWROPEA,
            
            
               Wara li kkunsidra it-Trattat dwar il-Funzjonament tal-Unjoni Ewropea, u b’mod partikolari l-Artikolu 218(3) u (4),
            
            
               Wara li kkunsidra r-rakkomandazzjoni tal-Kummissjoni Ewropea,
            
            
               Billi:
            
            
               (1)
                     Il-qafas ta’ kooperazzjoni skont il-Ftehim bejn l-Unjoni Ewropea u r-Renju tan-Norveġja dwar il-kooperazzjoni amministrattiva, il-ġlieda kontra l-frodi u l-irkupru tat-talbiet fil-qasam tat-taxxa fuq il-valur miżjud
                  8
                (“il-Ftehim”) diġà wera eżitu pożittiv ħafna, kif muri fit-tieni laqgħa tal-Kumitat Konġunt, li saret f’Oslo fil-25 ta’ Novembru 2021.
            
            
               (2)
                     L-Istati Membri se jibbenefikaw minn estensjoni tal-għodod ta’ kooperazzjoni li jippermettu kooperazzjoni aktar effettiva man-Norveġja, b’mod partikolari fir-rigward tal-azzjonijiet ta’ segwitu tal-Eurofisc, 
            
            
               (3)
                     Jenħtieġ li n-negozjati jinfetħu bil-ħsieb għall-emendar tal-Ftehim,
            
            
               ADOTTA DIN ID-DEĊIŻJONI: 
            
            
               Artikolu 1
            
            
               Il-Kummissjoni hija b’dan awtorizzata tiftaħ in-negozjati, f’isem l-Unjoni Ewropea, sabiex jiġi emendat il-Ftehim bejn l-Unjoni Ewropea u r-Renju tan-Norveġja dwar il-kooperazzjoni amministrattiva, il-ġlieda kontra l-frodi u l-irkupru tat-talbiet fil-qasam tat-taxxa fuq il-valur miżjud.
            
            
               Artikolu 2
            
            
               Id-direttivi tan-negozjati huma stipulati fl-Anness.
            
            
               Artikolu 3
            
            
               In-negozjati għandhom isiru f’konsultazzjoni mal-Grupp ta’ Ħidma tal-Kunsill dwar Kwistjonijiet ta’ Taxxa.
            
         
         
            
               Artikolu 4
            
            
               Din id-Deċiżjoni hija indirizzata lill-Kummissjoni.
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  
                        Ir-Regolament tal-Kunsill (UE) Nru 904/2010 tas-7 ta’ Ottubru 2010 dwar il-kooperazzjoni amministrattiva u l-ġlieda kontra l-frodi fil-qasam tat-taxxa fuq il-valur miżjud (ĠU L 268, 12.10.2010, p. 1)
               
               
                  
                     (2)
                  
                        Id-Direttiva tal-Kunsill 2010/24/UE tas-16 ta’ Marzu 2010 dwar l-assistenza reċiproka għall-irkupru ta’ talbiet relatati ma’ taxxi, dazji u miżuri oħra (ĠU L 84, 31.3.2010, p. 1)
               
               
                  
                     (3)
                  
                        Ir-Regolament tal-Kunsill (UE) 2018/1541 tat-2 ta’ Ottubru 2018 li jemenda r-Regolamenti (UE) Nru 904/2010 u (UE) 2017/2454 dwar il-kooperazzjoni amministrattiva fil-qasam tat-taxxa fuq il-valur miżjud (ĠU L 259/1, 16.10.2018, p. 1–11)
               
               
                  
                     (4)
                  
                        Ir-Regolament (UE) 2016/679 tal-Parlament Ewropew u tal-Kunsill tas-27 ta’ April 2016 dwar il-protezzjoni tal-persuni fiżiċi fir-rigward tal-ipproċessar ta’ data personali u dwar il-moviment liberu ta’ tali data, u li jħassar id-Direttiva 95/46/KE (Regolament Ġenerali dwar il-Protezzjoni tad-Data), (ĠU L 119, 4.5.2016, p. 1–88)
               
               
                  
                     (5)
                  
                        Azzjoni 14, COM/2020/312 finali
               
               
                  
                     (6)
                  
                        L-Opinjoni 3/15 tal-Qorti, ECLI:EU:C:2017:114, il-paragrafu 118 u l-ġurisprudenza kkwotata fiha. 
               
               
                  
                     (7)
                  
                        https://ec.europa.eu/info/sites/default/files/br_toolbox-nov_2021_en_0.pdf
               
               
                  
                     (8)
                  
                        https://eur-lex.europa.eu/legal-content/MT/TXT/?uri=CELEX%3A22018A0801%2801%29
               
            
      
    ---documentbreak--- 
      
         
               IL-KUMMISSJONI EWROPEA
            Brussell, 26.4.2022
            COM(2022) 166 final
            
            ANNESS
            tar-
            Rakkomandazzjoni għal DEĊIŻJONI TAL-KUNSILL
            sabiex tawtorizza lill-Kummissjoni biex tiftaħ in-negozjati għall-emenda tal-Ftehim bejn l-Unjoni Ewropea u r-Renju tan-Norveġja dwar il-kooperazzjoni amministrattiva, il-ġlieda kontra l-frodi u l-irkupru tat-talbiet fil-qasam tat-taxxa fuq il-valur miżjud
            
               
         
         
            
               ANNESS 
            
            
               DIRETTIVI GĦAN-NEGOZJAR TAL-EMENDA TAL-FTEHIM BEJN L-UNJONI EWROPEA U R-RENJU TAN-NORVEĠJA DWAR IL-KOOPERAZZJONI AMMINISTRATTIVA, IL-ĠLIEDA KONTRA L-FRODI U L-IRKUPRU TAT-TALBIET FIL-QASAM TAT-TAXXA FUQ IL-VALUR MIŻJUD
            
            
            
               
                  F’Settembru 2018, daħal fis-seħħ, il-Ftehim bejn l-Unjoni Ewropea u r-Renju tan-Norveġja (“in-Norveġja”) dwar il-kooperazzjoni amministrattiva, il-ġlieda kontra l-frodi u l-irkupru tat-talbiet fil-qasam tat-taxxa fuq il-valur miżjud (“il-Ftehim”). Il-Ftehim jippermetti lill-Istati Membri tal-UE u lin-Norveġja jikkooperaw b’mod simili skont ir-Regolament tal-Kunsill (UE) Nru 904/2010
                     1
                   u d-Direttiva tal-Kunsill 2010/24/UE
                     2
                   biex jiġġieldu kontra l-frodi tal-VAT, u jassistu lil xulxin biex jirkupraw it-talbiet fil-qasam tal-VAT.
               
               
                  Madankollu, sadanittant saru diversi emendi għar-Regolament tal-Kunsill (UE) Nru 904/2010 u ġew introdotti għodod ġodda għall-kooperazzjoni amministrattiva, jiġifieri permezz tar-Regolament tal-Kunsill (UE) 2018/1541
                     3
                   emendatorju. L-għodod il-ġodda jinkludu:
               
            
            
               (a)it-tisħiħ tan-network tal-Eurofisc permezz ta’ governanza msaħħa, l-hekk imsejħa l-azzjonijiet ta’ segwitu (l-ipproċessar u l-analiżi konġunti tad-data) u l-inkjesti amministrattivi mwettqa b’mod konġunt (l-awditi konġunti);
            
            
               (b)il-possibbiltà li jintużaw mezzi oħra għall-iskambju ta’ informazzjoni apparti l-formoli standard;
            
            
               (c)l-iskambju ta’ informazzjoni ma’ korpi oħra tal-infurzar tal-liġi tal-UE (l-Europol, l-OLAF);
            
            
               (d)il-kondiviżjoni ta’ informazzjoni ewlenija dwar l-importazzjonijiet u dwar il-vetturi.
            
            
               Madankollu, l-għodod imsemmija fil-punti c) u d) ta’ hawn fuq mhumiex utli għall-kooperazzjoni tal-Istati Membri man-Norveġja
            
            
               
                  Barra minn hekk, il-Ftehim konkluż fl-2018 jagħmel referenza għad-Direttiva 95/46/KE tal-Parlament Ewropew u tal-Kunsill tal-24 ta’ Ottubru 1995 dwar il-protezzjoni ta’ individwi fir-rigward tal-ipproċessar ta’ data personali u dwar il-moviment liberu ta’ dik id-data u r-Regolament (UE) Nru 2016/679 tal-Parlament Ewropew u tal-Kunsill tas-27 ta’ April 2016 dwar il-protezzjoni tal-persuni fiżiċi fir-rigward tal-ipproċessar ta’ data personali u dwar il-moviment liberu ta’ tali data
                     4
                  . 
               
               
                  Għalhekk, l-għan tan-negozjati għandu jkun doppju:
               
            
            
               (1)jipprovdi lill-Istati Membri, sa fejn ikun possibbli u sa fejn ikun meħtieġ, b’għodod ġodda ta’ kooperazzjoni man-Norveġja, simili għal dawk introdotti fir-Regolament 904/2010 bir-Regolament (UE) 2018/1541. B’mod partikolari, in-negozjati għandhom ikopru:
            
            
               –l-iskambju ta’ informazzjoni bl-użu ta’ mezzi oħra għajr il-formoli standard;
            
            
               –l-inkjesti amministrattivi mwettqa b’mod konġunt;
            
            
               –l-azzjonijiet ta’ segwitu tal-Eurofisc. 
            
            
               (2)Jiġu aġġornati r-referenzi legali għad-Direttiva 95/46/KE bir-Regolament (UE) 2016/679.
            
            
               
                  In-negozjati m’għandhomx iwasslu għall-possibbiltà li n-Norveġja “taċċessa l-bażijiet tad-data tal-Istati Membri”. 
               
            
         
         
            
                  
                     (1)
                  
                        Ir-Regolament tal-Kunsill (UE) Nru 904/2010 tas-7 ta’ Ottubru 2010 dwar il-kooperazzjoni amministrattiva u l-ġlieda kontra l-frodi fil-qasam tat-taxxa fuq il-valur miżjud (ĠU L 268, 12.10.2010, p. 1)
               
               
                  
                     (2)
                  
                        Id-Direttiva tal-Kunsill 2010/24/UE tas-16 ta’ Marzu 2010 dwar l-assistenza reċiproka għall-irkupru ta’ talbiet relatati ma’ taxxi, dazji u miżuri oħra (ĠU L 84, 31.3.2010, p. 1)
               
               
                  
                     (3)
                  
                        Ir-Regolament tal-Kunsill (UE) 2018/1541 tat-2 ta’ Ottubru 2018 li jemenda r-Regolamenti (UE) Nru 904/2010 u (UE) 2017/2454 dwar il-kooperazzjoni amministrattiva fil-qasam tat-taxxa fuq il-valur miżjud (ĠU L 259/1, 16.10.2018, p. 1-11)
               
               
                  
                     (4)
                  
                        Ir-Regolament (UE) 2016/679 tal-Parlament Ewropew u tal-Kunsill tas-27 ta’ April 2016 dwar il-protezzjoni tal-persuni fiżiċi fir-rigward tal-ipproċessar ta’ data personali u dwar il-moviment liberu ta’ tali data, u li jħassar id-Direttiva 95/46/KE (Regolament Ġenerali dwar il-Protezzjoni tad-Data) (ĠU L 119, 4.5.2016, p. 1–88)